ЯдоIэпыкъу, тыгъэхэр яхуещI
Мэлыжьыхьым и 9-м КъБР-м и Iэтащхьэ Къанокъуэ Арсен цIыхухэм щаIущIащ Урысей Федерацэм и Президентым и егъэблэгъапIэм.
Бын куэд зиIэ Бырсекъуэ Iэминат Шэджэм щIыналъэм щыщ Нартан къуажэм щопсэу. Абы коммунальнэ IуэхутхьэбзэхэмкIэ щIыхуэ къытехуащ икIи хуэпшыныжыркъым. ЦIыхубзым и щхьэгъусэр терроризмэм и бийуэ Шэшэн Республикэм щекIуэкIа Iуэхухэм хэтащ. Мы зэманым зэщхьэгъусэхэр лажьэркъым, пIалъэ-пIалъэкIэрэ къаIэрыхьэ хэхъуэхэм иропсэу. А псоми едэIуа иужь, КъБР-м и Iэтащхьэм мурад ищIащ унагъуэм дэIэпыкъуну.
Абы ещхь IуэхукIэ къэкIуащ Налшык щыщ Воликов Александри. Бын куэд щапI унагъуэр гугъу йохь, абы коммунальнэ Iуэхутхьэбзэхэм я лъэныкъуэкIэ щIыхуэ телъщ. Мыбдежи КъБР-м и Iэтащхьэм зыкъыщигъэлъэгъуащ гудзакъэшхуэ зиIэ цIыхуу. Воликов Александр апхуэдэу къыхилъхьащ альпинизмэм и школ къызэрагъэпэщыну. Республикэм и Iэтащхьэм къелъытэ мы Iуэхум КъБР-м Спортымрэ туризмэмкIэ и министерствэр куууэ хэгъэплъэн хуейуэ.
ИужькIэ чэзур къылъысащ Лэскэн щIыналъэм щыщ Арщыдан къуажэм щыпсэу Жылэтеж Раисэ. Къанокъуэ Арсен балигъ мыхъуа бынитху щапI унагъуэм мылъку хухихащ. Илъэсих зи ныбжь Сэлэхьэдин и анэм щIыгъуу КъБР-м и Iэтащхьэм и деж къэкIуат. Абы игу къигъэкIыжащ ТекIуэныгъэм и махуэр гъэлъэпIэным егъэщIылIа гуфIэгъуэ Iуэхухэр щекIуэкIым Къанокъуэ Арсен IущIауэ зэрыщытар. «КъарууфIэу укъотэджри, уи анэр бгъэгуфIэнущ, Хэкум и хъумакIуэу ущытынущ, лIыгъэ пхэлъынущ», — зыхуигъэзащ Къанокъуэ Арсен хьэщIэ щIалэ цIыкIум. Республикэм и Iэтащхьэм Сэлэхьэдин тыгъэ хуищIащ хьэпшып зэмылIэужьыгъуэхэр икIи Къэбэрдей-Балъкъэрым теухуа тхылъыр. «Сэ псоми сыкъеджэнущ», — къигъэгугъащ щIалэ цIыкIум щыщIэкIыжым. Абы щIигъужащ езым и куейм республикэм и Iэтащхьэр аргуэру щилъагъуну зэрыхуейр.
АхъшэкIэ дэIэпыкъуащ Лэскэн щIыналъэм щыщ Анзорей къуажэм щыпсэу Щэныбэ Олеги. А пенсионерми газ уасэмкIэ щIыхуэ къытехуат. КъэлъаIуэм техникэ къэхутэныгъэхэр иIэу къыщIэкIащ. Ар хуейт абыхэм я патент зэрызыIэригъэхьэну щIыкIэр гурагъэIуэну. Ари хуащIащ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
